input: KOMISIJOS DELEGUOTASIS REGLAMENTAS (ES) Nr. 530/2014
  2014 m. kovo 12 d.
  kuriuo papildomos Europos Parlamento ir Tarybos direktyvos 2013/36/ES nuostatos dėl techninių reguliavimo standartų, kuriais tiksliau apibrėžiamos reikšmingos pozicijos ir ribos vidaus metodams, susijusiems su prekybos knygos specifine rizika, taikyti
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2013 m. birželio 26 d. Europos Parlamento ir Tarybos direktyvą 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (1), visų pirma į jos 77 straipsnio 4 dalies trečią pastraipą,
  kadangi:
  (1)
  Direktyvos 2013/36/ES 77 straipsnio 3 dalyje nurodytos tik skolos priemonės, todėl nuosavybės priemonės prekybos knygoje neturėtų būti įtrauktos į specifinės rizikos reikšmingumo vertinimą;
  (2)
  specifinės rizikos pozicijų reikšmingumas absoliučia išraiška turėtų būti vertinamas taikant standartizuotas grynųjų skolos priemonių pozicijų apskaičiavimo taisykles. Atliekant šį vertinimą turėtų būti atsižvelgiama tiek į ilgąsias, tiek į trumpąsias grynąsias pozicijas, apskaičiuotas pagal Europos Parlamento ir Tarybos reglamento (ES) Nr. 575/2013 (2) 327 straipsnio 1 dalį, pripažinus apsidraudimą, kurį suteikia kredito išvestinės finansinės priemonės pagal Reglamento (ES) Nr. 575/2013 346 ir 347 straipsnius;
  (3)
  Direktyvos 2013/36/ES 77 straipsnio 3 dalies pirmoje pastraipoje dėl specifinės rizikos prekybos knygoje kalbama apie „daug reikšmingų skirtingų emitentų skolos priemonių pozicijų“. Todėl šiomis taisyklėmis nustatoma skirtingų emitentų skolos priemonių reikšmingų pozicijų didelių skaičių reikšmingumo riba pagal tos direktyvos 77 straipsnio 4 dalį;
  (4)
  šis reglamentas grindžiamas techninių reguliavimo standartų projektais, kuriuos Europos bankininkystės institucija pateikė Komisijai;
  (5)
  Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti nuomonę,
  PRIĖMĖ ŠĮ REGLAMENTĄ:
  1 straipsnis
  Specifinės rizikos pozicijų, kurios absoliučia išraiška yra reikšmingos, apibrėžtis pagal Direktyvos 2013/36/ES 77 straipsnio 4 dalį
  Įstaigos skolos priemonių specifinės rizikos pozicija laikoma reikšminga absoliučia išraiška, kai visų grynųjų ilgųjų ir grynųjų trumpųjų pozicijų, kaip apibrėžta Reglamento (ES) Nr. 575/2013 327 straipsnyje, suma viršija 1 000 000 000 EUR.
  2 straipsnis
  Reikšmingų skirtingų emitentų skolos priemonių pozicijų didelio skaičiaus apibrėžtis pagal Direktyvos 2013/36/ES 77 straipsnio 4 dalį
  Laikoma, kad įstaigos specifinės rizikos portfelyje yra didelis skaičius reikšmingų skirtingų emitentų skolos priemonių pozicijų, kai portfelyje yra daugiau nei 100 pozicijų, kurių kiekviena viršija 2 500 000 EUR, nepriklausomai nuo to, ar tai yra grynosios ilgosios, ar grynosios trumposios pozicijos, kaip apibrėžta Reglamento (ES) Nr. 575/2013 327 straipsnyje.
  3 straipsnis
  Įsigaliojimas
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas yra privalomas visas ir tiesiogiai taikomas visose valstybėse narėse.
  Priimta Briuselyje 2014 m. kovo 12 d.